BESLUTNING [1] om situationen i Angola

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om situationen i Angola,

- der henviser til den erklæring, formandskabet fremsatte den 3. februar 1997 på EU's vegne,

- der henviser til FN's Sikkerhedsråds resolutioner om situationen i Angola, særlig resolution nr. 1093 af 27. februar 1997, nr. 1087 af 11. december 1996 og nr. 1098 af 27. februar 1997,

A. der glæder sig over de fremskridt, der er gjort for nylig i forbindelse med gennemførelsen af Lusaka-protokollen, særlig inkorporeringen af UNITA-officerer og -soldater i de angolanske styrker, og UNITA's beslutning om at besætte de mandater, som tilkommer den i Angolas nationalparlament,

B. der dog med foruroligelse konstaterer visse uregelmæssigheder og forsinkelser, der særlig kan tilskrives UNITA, i forbindelse med fredsprocessens gennemførelse,

C. der dog med tilfredshed noterer sig, at der den 19. februar blev indgået en aftale mellem UNITA og den angolanske regering, som vil gøre det muligt på ny at bringe de områder, som hidtil blev administreret af UNITA, under regeringsadministration, og således fra marts at genetablere statsmyndigheden på hele det angolanske territorium,

D. der anerkender de ihærdige bestræbelser, som FN's eneralsekretariats særlige repræsentant i Angola, Alioune Blondin Beye, og trojkaen har gjort for at sikre, at såvel UNITA som regeringen forbliver åbne over for en høring om en fredsproces, der ville gøre det muligt at indsætte en national enheds- og forsoningsregering,

E. der konstaterer, at kantonnementsprocessen er godt i gang, eftersom 70 000 UNITA-soldater hidtil er blevet placeret på ca. 15 steder, selv om der er beretninger om 25 000 deserteringer og udeblivelser,

F. der navnlig beklager, at den nationale enheds- og forsoningsregering ikke har kunnet etableres på det oprindeligt fastlagte tidspunkt,

G. der henviser til, at det har været muligt for det blandede udvalg at fastlægge en ny tidsplan: udvalget har fastsat den 18. marts 1997 som dato for UNITA-repræsentanternes edsaflæggelse og den 20. marts som dato for dannelsen af den nationale enhedsregering,

H. der beklager den yderst alvorlige sociale situation, som den angolanske befolkning befinder sig i efter borgerkrigen, og den trussel, som det store antal antipersonelminer, der findes i landet, udgør,

I. der godkender FN's Sikkerhedsråds resolution af 27. februar, som forlænger UNAVEM III's mandat indtil den 31. marts, og opfordrer parterne og i særdeleshed UNITA til omgående og under straf af gengældelsesforanstaltninger at træffe de nødvendige foranstaltninger til opfyldelse af de forpligtelser, som blev indgået i Lusaka i 1994, og til hurtigst muligt at danne en national enheds- og forsoningsregering, således som fastsat i disse aftaler,

1. bekræfter på ny, at den støtter en fuldstændig gennemførelse, i en ånd af forsoning, af fredsaftalerne og Lusaka-protokollen, og opfordrer samtlige parter til at overholde de forpligtelser, som er undertegnet med disse aftaler, med den nødvendige gode vilje og ærlighed;

2. noterer sig den nye tidsplan, som det blandede udvalg har fastsat for dannelsen af den nationale enhedsregering og integrationen af UNITA's repræsentanter i den nye nationalforsamling, og tilskynder parterne, særlig UNITA's ledere, til omhyggeligt at overholde den;

3. glæder sig over den mæglingsindsats, som er gjort på stedet af FN's generalsekretærs særlige repræsentant, Blondin Beye, og af de lande, der har observatørstatus ved fredsprocessen;

4. opfordrer det internationale samfund og FN'S Sikkerhedsråd i særdeleshed til ikke at gøre en ende på UNAVEM III's mission, så længe der ikke er fundet en endelig løsning på den angolanske konflikt;

5. appellerer til det internationale samfund og til EU i særdeleshed om at fortsætte med at støtte fredsprocessen i Angola og at bistå med at skabe de bedste vilkår for de tidligere soldaters integration i det civile liv og deres rehabilitering;

6. appellerer derfor til hele det internationale samfund om at yde den nødvendige finansielle og faglige bistand til foranstaltningerne til genskabelse af infrastrukturer, demineringskampagnerne og mere generelt til reaktiveringen af den økonomiske aktivitet; erindrer i denne forbindelse om Angolas enorme og presserende behov for skoler, hospitaler og vejinfrastrukturer og det nødvendigste materiel;

7. anmoder Kommissionen og FN om finansielt at fremme arbejdet i ikke-statslige organisationer, som foretager deminering af det angolanske territorium, og foreslår, at der iværksættes programmer til oplysning af befolkningerne og programmer til uddannelse af nationale specialister;

8. opfordrer Kommissionen til at fortsætte sine bestræbelser med hensyn til gennemførelsen af EU-rehabiliteringsprogrammet, som blev drøftet i Bruxelles i september 1995, og til at styrke EU's delegation i Luanda med et tilstrækkeligt personale;

9. pålægger sine formænd at sende denne beslutning til AVS-EF-Ministerrådet, Kommissionen, Angolas regering, de ansvarlige i UNITA, FN's generalsekretær, OAU og trojkaens lande - USA, Rusland og Portugal.